ગુજરાત અને મહારાષ્ટ્રની સરહદે વસતા આદિવાસીઓમાં જય આદિવાસી યુવા શક્તિ નામની સંસ્થા યુવાન અને શિક્ષિત આદિવાસીઓને સંગઠિત કરવા લાગી છે. તેના કારણે ભાજપ અને કોંગ્રેસે બંનેએ રાજકીય રીતે આદિવાસીઓ માટે નવેસરથી વિચારવું પડે તેમ લાગે છે. સંસ્થા ઊભી કરી છે ડૉ. હીરા અલાવાએ. નવી દિલ્હીની પ્રસિદ્ધ એઇમ્સમાં કામ કરતા ડૉક્ટર, પોતાના બંધુઓ વચ્ચે કામ કરવા માટે, કેટલીક ફિલ્મોમાં જોવા મળ્યું છે તે રીતે, વતનમાં પરત ફર્યા છે. તેમણે મુદ્દો ઉઠાવ્યો છે પંચાયત એક્સટેન્શન ઇન શેડ્યુઅલ એરિયાઝ (PESA-પેસા) એક્ટનો. સ્થાનિક સ્વરાજ્યનો લાભ આદિવાસી કસબાને પણ મળે તે માટેનો આ કાયદો છે, પણ તેનો અમલ બરાબર થતો નથી. આ મુદ્દો ઉઠાવીને યુવા શક્તિ ચૂંટણી પણ લડવા માગે છે અને તેના કારણે ભાજપ અને કોંગ્રેસ બંનેને ચિંતા પેઠી છે.